Zoarn

**Zoarn** () is en Dörp in de Gemeen Snevern in’n Landkreis Heidkreis, Neddersassen. Binnen de Gemeen billt de Oort en egen polietsche Oortschop.

## Geografie

De Oort liggt in de Lümbörger Heid. Dat Water ut dat Rebeed flütt in’n Süden över’n Zoarner Beek na de Veers hen af un in’n Noorden na de Ruschwe. In’n Noordwesten liggt dat Naturschuulrebeed Seemoor un Swart Moor bi Zoarn.

De Naveröörd sünd Issell in’n Noorden, Hansahlen in’n Noordoosten, Snevern in’n Oosten, Gallhoorn, Stimbeck un Hasselhoff in’n Süüdoosten, Vöden un Schüllern in’n Süden, Schüllernbrookhoff un Lünzenbrookhoff in’n Süüdwesten, Lünzen in’n Westen un Schultenwe, Grotenwe un Osterwe in’n Noordwesten.

## Historie

Zoarn kummt 1231 toeerst in de Oorkunnen vör. Fröher harr de Familie von Zahrenhusen in dat Dörp ehren Seet. Düsse Familie is in de Mannslien in dat 17. Johrhunnert utstorven.

In’n Eersten Weltkrieg sünd 16 Soldaten ut Zoarn fullen oder vermisst un in’n Tweten Weltkrieg 16.

### Verwaltungsgeschicht

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Snevern in’n Kanton Soltau höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Lauenbrüch in’n Kanton Töst.

De Oort hett vör 1852 to de Amtsvaagdie Snevern in dat Amt Rodenborg tohöört, denn von 1852 bet 1859 to dat Amt Snevern un von 1859 bet 1885 to dat Amt Soltau. Na 1885 weer dat in’n Kreis Soltau. 1977 is dat Deel von’n Landkreis Soltau-Fambossel worrn, de 2011 den Naam Landkreis Heidkreis kregen hett.

De Oort hett in dat 19. Johrhunnert toeerst to de Buurschop Snevern mit bihöört, is denn aver en egenstännige Gemeen worrn. Düsse Gemeen is an’n 1. März 1974 mit de Gemeenreform in Neddersassen Deel von de Gemeen Snevern worrn. Sietdem billt Zoarn en Oortschop mit egen Oortsvörsteiher.

### Inwahnertall

### Religion

Zoarn is evangeelsch-luthersch präägt un höört to dat Kaspel von de Peter-un-Paul-Kark in Snevern.

För de Kathoolschen is de St.-Ansgar-Kark in Snevern tostännig, de siet 1. November 2006 to de St.-Maria-Karkengemeen in Soltau tohöört. De St.-Ansgar-Kark is 1963 boot un an’n 1. Januar 1964 egenstännige Karkengemeen worrn. Vörher is dat Rebeed ok al von de St.-Maria-Kark in Soltau betreut worrn.

### Wapen

Dat Wapen von Zoarn wiest dree Fisch blangen en Roos.

### Oortsvörsteihers

* –31. Oktober 2011: Helge Knop
* 1. November 2011–: Carmen Engelhardt

## Kultur

En Denkmaal för de Fullenen ut de twee Weltkrieg’ steiht in Zoarn in de Oortsmidd. Dat Denkmaal is an’n 11. Juni 1923 inwieht worrn. 1954/1955 sünd dor tosätzlich de Naams von de Fullenen un Vermissten ut’n Tweten Weltkrieg tokamen.

### Verenen

De Schüttenvereen Zoarn is 1930 grünnt worrn.

## Weertschop un Infrastruktur

Zoarn hett en egene freewillige Füürwehr, de 1942 grünnt worrn is. Vörher harr de Oort en Löschverband mit Snevern, de as Plichtfüürwehr organiseert weer.

### Verkehr

Dör Zoarn löppt de Landsstraat 170, de in’n Süüdoosten över Snevern na Häbe an de Bundsstraat 3 ran geiht un in’n Süüdwesten över Lünzen un Grauen na Hemslingen an de B&nbsp;71. In’n Noordwesten geiht de Kreisstraat 30 över Grotenwe an Fintel langs na Vahl un Lauenbrüch un in’n Süüdoosten de K&nbsp;33 över Gallhoorn un Hämsen na Woltern. De L&nbsp;170 warrt in Snevern krüüzt von de L&nbsp;171, de in’n Noordoosten na Wintemaur an de Chaussee löppt un in’n Süüdwesten över Schüllern un Sprengel na Neenkerken.

De nächste Autobahn is de Autobahn 7 (Afsnidd Hamborg–Hannover). De Opfohrt 43a Snevern liggt so 17 Kilometer in’n Süüdoosten von Zoarn an de B&nbsp;3.

De nächste Bahnhoff is so bi dree Kilometer wied weg in’n Oosten de Bahnhoff Snevern an de Heidbahn.

Zoarn höört to de Öörd, de tweesprakige Oortsschiller hebbt, op de blangen den hoochdüütschen ok de plattdüütsche Naam mit opsteiht.

### Scholen

De Kinner ut Zoarn gaht na de Grundschool Lünzen. Dat is siet dat Schooljohr 2008/2009 so. Vörher sünd de Kinner in Snevern na School gahn.

## Footnoten





## Weblenken